نریمان نریمانوو تاریخیمیزین ان چتین مقاملاریندا آذربایجانا رهبرلیک ائدیب. اوزون مدت یوخاریلار طرفیندن تکلهنمهسینه باخمایاراق، اؤز خالقی اوچون الیندن گلنی اسیرگهمهییب. دئییلهنلره گؤره، خئیرییهچی و اونو خاریجده اوخودان حاجی زین العابدین تقی یوی ده بیر حیله ایشلهدهرک اؤلومدن خلاص ائدیب. بو بارهده چوخ یازیلیب و چوخ دئییلیب. لاکین آذربایجان خالق جمهوریتی دؤورونده عکس اینقیلابلا مباریزه کمیتهسینین صدری ناغی بی شیخ زامانلی خاطرهلرینده باشقا بیر ماراقلی حادثهنی یازیر.
کولت. آذ مودئراتور. آذ-آ ایستینادا، نریمان نریمانوو و تاغییئوله باغلی سؤزوگدن احوالاتی تقدیم ائدیر:
«بولشئویکلر حاجی زین العابدینین وار-دؤولتینی ده الیندن آلیب مفلیس ائتدیلر. اونون پولو ایله اوخویوب تحصیل آلان دوکتور نریمان حاجینی حبس ائتدیردی. حادثه بئله اولوب: بوتون ثروتیندن محروم اولان حاجینین باکیداکی تکستیل فابریکینین آدی بولشئویکلر طرفیندن دییشدیریلهرک «لئنین تئکستیل فابریکی» اولور. بونو ائشیدن حاجی دوکتور نریمانین یانینا گئدیر و اونا: «نریمان، من اؤز پولوملا تورک خالقی اوچون تئاتر تیکدیردیم و خالقیمیزا هدییه ائتدیم. درام جمعیتی تئاترین آدینی تاغیزاده قویدو، ایندی ایسه دییشیب داداش بونیادزاده قویموسونوز. بونا هئچ بیر اعتراضیم یوخدو. چونکی او دا تورکدور. منیم اؤز پولوملا تیکدیردییم تکستیل فابریکینی الیمدن آلدینیز. بونا دا بیر اعتراضیم یوخدو. چونکی میللت اوچون ایشلدجکسینیز، دئییرسینیز. یالنیز اعتراضیم آدینی لعنته گلمیش لئنینین آدینا قویماغینیزدادیر. من او آلچاق لنینه فابریکا ساتمامیشام. اگر فابریکین آدینی دییشیب نریمان قویسایدینیز، یئنه اعتراض ائتمیجکدیم»، - دئییر. بو سؤزلردن سونرا نریمان رهبرلیگی آلتیندا چالیشدیغی یانینداکی روسدان قورخاراق حاجینی حبس ائتدیریر. بو حادثهنی ائشیدن فابریک فحلهلری تعطیل ائدرک، چکا-یا گئدیر و حاجینین درحال آزاد ائدیلمهسینی طلب ائدیرلر. اونلار حاجینی بوندان سونرا دا اؤز حسابلارینا ساخلایاجاقلارینی بیلدیررک حبسدن آزاد ائتدیریرلر.
حاجینین بوندان سونراکی حیاتی چوخ قیسا اولور. عمرونون سونو باکی اطرافینداکی مردکاندا کندلیلر و فحلهلر آراسیندا کئچیر. حاجی بیر فحله کیمی امک فعالیتینه بیرگه باشلادیغی دوستلارینین احاطهسینده ۱۰۴ یاشیندا کدرلی گؤزلرینی یومور».
قید ائدک کی، ناغی بیین بو مقالهسی «آذربایجان» آیلیق کولتور درگیسینین ۱۹۵۷-جی ایل ایول ساییندا چیخیب. همچینین، خاطرهلر کیتابینا آیریجا بیر بؤلوم کیمی داخیل ائدیلیب.
azb_Arab azb_Arab azb_Arab azb_Arab azb_Arab